
[image: Image]


Inger Karin Natlandsmyr

[image: image]

SKITURER

50 vakre skiturer i fjell,

skog og mark

Forord

ER DU IKKE FØDT MED SKI PÅ BEINA? Det er ikke jeg heller. Jeg er oppvokst på flate og snøfattige Jæren og fikk mine første ski vinteren før jeg fylte syv år. Da dro familien min på påskeferie østover til Lillehammer. Min første skikkelige skitur fra hytte til hytte gikk jeg ikke før jeg var i 20-årene, men da ble jeg helfrelst på vinterfriluftsliv. Det er så uendelig vakkert på fjellet når snøen pakker naturen inn i en myk vinterdyne. Og i skogen når trærne er kledd i hvitt og stillheten kun brytes av sus fra furukroner og lyden av en flittig hakkespett. Jeg elsker de rolige turene på jakt etter magisk glitrende vinterlys og dyrespor i snøen. Når tiden er langsom og målet er nær. Hva er vel mer beroligende enn en skitur over dunlett nysnø i kjølig, frisk vinterluft?

I denne boka har jeg samlet de femti fineste skiturene jeg har gått i vårt vakre, langstrakte vinterland. Fra Svalbard i nord til Setesdalsheiene i sør finner du både korte og lange skieventyr. Noen går høyt på luftige fjellrygger og over smellvakre brekapper, mens andre går gjennom duvende skogsterreng, over hvite vidder og i lettgåtte, snille heier. Boka har turer for seige milslukere og mer bedagelig anlagte naturelskere, og du må gjerne ta med deg både barna og hunden på tur. Du trenger ikke å være verdensmester på ski for å oppleve skiglede. De fleste turene følger kvistet vinterløype eller går i oppkjørte skispor, men det er også noen spennende skiturer utenfor allfarvei der du må lage skisporene selv. Her er drømmeturer for enhver smak. Du overnatter i enkle hytter og koier, i telt eller i myke senger på betjente turisthytter eller koselige fjellhotell. Bli med og opplev gleden med å gli på ski gjennom et eventyrlig vakkert vinterlandskap!

God lesning og god skitur!

Inger Karin


Lengter du etter noe

måtte det være ei snøvidde

som gnir hele fjeset sitt

inn med soloppgang og dagslys

Et sted

hvor tankene fortaper seg som trær

mot tregrensa

Kolbein Falkeid

Svalbard på tvers

– skieventyr i isbjørnens rike

Drømmer du om å utforske arktisk natur med ski på beina? Svalbard er en av verdens siste uberørte villmarker og byr på spektakulære naturopplevelser. Her er stillheten stor og himmelen høy. Øygruppen med de kalde kystene lengst nord i Norge er drømmenes og lengslenes ultimate skiturmål.

Mohnbukta

SVALBARD HAR TILTRUKKET SEG EVENTYRERE, lykkejegere og fangstfolk i århundrer, og ble mest sannsynlig oppdaget av vikinger på slutten av 1100-tallet. De kalte øyriket Svalbarð, som betyr kalde kyster. Så gikk det mange år før nederlenderen Willem Barents gjenoppdaget øygruppen i 1596. Han ledet en skipsekspedisjon som ville finne ny sjøvei til India via Nordpolen. I dag er øyene i Arktis et av de best vernede villmarksområdene i verden, og store deler av Svalbard har ferdselsforbud. Spitsbergen er den største øya, og der ligger administrasjonssenteret Longyearbyen. Vi skal på en fire dagers skitur fra Tempelfjorden på vestkysten til Mohnbukta på østkysten. Det er sent i april i årstiden som kalles solvinter. Dagene er lange, og midnattssolen lyser opp de gnistrende kjølige nettene.

Gjest i isbjørnens rike

Landskapet på Svalbard er preget av isbreer som dekker mer enn 60 prosent av øygruppen. Breene er opptil 600 meter tykke og beveger seg lite fordi de er delvis frosset fast i underlaget. Ruta vi skal følge krysser flere breer, og vi har derfor meldt oss på en gruppetur med erfarne og lokalkjente guider. Turoperatøren sørger for våpen og sikring mot isbjørn. Det finnes mer enn 2000 isbjørner på Svalbard. Isbjørnen lever mesteparten av livet på drivisen, på evig jakt etter mat. Ringsel er det viktigste byttedyret. Isbjørnen kan likevel vandre langt fra isen ved kysten, så vi må være på vakt.

Snøskutertur til Tempelfjorden

«Au, nesetuppen!» Jeg sitter bakpå en snøskuter som freser gjennom den åpne Sassendalen. Kun ytterste del av nesen stikker frem under visiret på hjelmen. Der får den et røft møte med iskald polarluft i høy fart. Resten av huden er tildekket på den 85 km lange skuterturen fra Longyearbyen til Tempelfjorden, der skiekspedisjonen starter. Jeg har fått tykk skuterdress og stor hjelm utenpå mine egne vinterskiklær. De to guidene har fordelt provianten og delt oss opp i teltlag. Nå venter skieventyret, som starter nede ved sjøisen innerst i fjorden. Vi drikker en kopp rykende varm kakao og spiser litt før vi kler av oss de varme skuterdressene og ser skuterfølget forsvinne på vei tilbake til sivilisasjonen i Longyearbyen. Det blir stille. Deilig stille.

Tur på havisen i Tempelfjorden før vi fester pulkene og krysser Svalbard på tvers.

Isbjørnen har nettopp spist en selunge.

Eventyrland av snø og is

Vi lar pulkene stå igjen på land og går i samlet flokk ut på fjordisen. Isoverflaten er bølgende ujevn i formen. Det skyldes tidevannsforskjellen, som er på omtrent en meter mellom flo og fjære. Saltinnholdet i havisen gjør den seigere enn ferskvannsis, og isen bærer godt selv om den ikke er så tykk. Isbjørnen ligger gjerne på lur nær pustehullene til selen på isen. Vi ser noen voksne potespor etter bamsefar. En høyreist, lys blå brefront stiger opp foran oss der Tunabreen møter fjorden. Lenger ute på isen glitrer det i naturskapte isskulpturer. Klare solstråler smyger seg mellom de fantasifulle formene. Naturens egne kunstverk overgår det meste.

Første natt i polarparadis

«Knirk, knurk!» Den kalde snøen pakker seg sammen med tørre knitrelyder under føttene mine da jeg går rundt teltcampen. Jeg stanser og speider over det åpne snølandskapet. Skanner horisonten for mørke skygger eller bevegelse. Lytter. Den store arktiske stillheten er overveldende. Når jeg står stille, kan jeg kun høre min egen pust. Jeg er isbjørnvakt. De andre sover. Bare jeg er våken. Snart skal jeg også krype ned i soveposen og gli inn i drømmeland. Men ikke enda. Nå er jeg våken i en iskald drømmeverden. Det myke, pastellfargede midnattslyset farger de snødekte fjellene rosa. Kulden kryper oppover leggene om jeg blir stående for lenge i ro. Jeg må ut på vandring igjen, akkurat som isbjørnen. Jeg tar en ny runde rundt leirplassen.

Sikkerhet på breen

«Snu dere, jeg skal tisse!» Vi går i en lang rekke oppover den massive Von Postbreen. Guiden går i front. Når noen i følget må gjøre sitt fornødne underveis, beholder vi skiene på og holder oss nær skisporet. Jeg er eneste jente i en turgruppe med bare menn, som har det atskillig enklere når de må på do. Det er mange lag med klær som skal av og på igjen. Utenpå skibuksen har vi på oss sitteseler. Det er nødvendig sikkerhetsutstyr på en snødekt isbre. Vi beveger oss oppover mot brepasset ved Panoramaberget, som ligger 650 meter over havet. Været skifter fort på breen, og i dag er det ikke mye utsikt. I fullstendig white-out renner vi sakte nedover fra passet og inn på Hayesbreen, hvor vi skal ha neste leirplass. Guidene gir oss lange søkestenger og dirigerer oss til å gå ved siden av hverandre for å sjekke om det gjemmer seg skumle bresprekker under snøen. Det gjennomsøkte området markeres deretter med skistaver i hvert hjørne, og innenfor disse er vi fri til å bevege oss trygt uten ski på beina.

Systematisk sjekk av breen før vi slår leir.

Ekspedisjonsliv med vintertelting

«Middagen er klar!» I går spiste vi ute i verdens vakreste spisesal uten vegger. I kveld må vi søke ly for heftig snøføyke. Det luner godt å sitte tett ved siden av hverandre på isolerende liggeunderlag inni spiseteltet. Vi deler på arbeidsoppgavene i teltleiren. Først setter vi opp våre egne telt, som barduneres godt og festes med snøplugger og egne ski. Snø legges rundt hele teltet, slik at vinden ikke får tak i teltduken. Deretter bygger vi levegg for å skjerme teltåpningen for vind og snøfokk. Rett innenfor åpningen graver vi en kuldegrop. Tanken er at den kalde luften skal samle seg der i stedet for å komme inn i selve hovedrommet der vi sover. Alle bidrar med tilberedning av middag og graving av dogrop et stykke vekk fra teltene. Vi skjærer ut byggeklosser i snøen med spadene våre og lager en høy snøvegg rundt doen. Alle har fått utdelt toalettpapir og fyrstikker. Vi etterlater så få menneskelige spor som mulig i den sårbare arktiske naturen.

Utsiktshimmelen

Etter en natt med forfriskende vindfulle isbjørnvakter i urovekkende dårlig sikt stilner vinden like plutselig som den begynte. Den løse snøen som skapte et inferno langs bakken gjennom hele natten, legger seg pent og stille til ro. Morgensolen varmer teltene og løfter opp skylaget. Vi titter ut av teltåpningen og får en åpenbaring av et skue. Rundt oss på alle kanter stiger vakre fjell frem fra breisen, såkalte nunataker. I dag som sikten er god, tar vi oss tid til å bestige en av de langstrakte, hvite fjellryggene. Fra toppen får vi himmelsk utsikt over den ville østkysten av Spitsbergen. Nå venter nok en natt i telt på Königsbergbreen før vi skal gli ned til den mektige Mohnbukta. Da har vi krysset hele Spitsbergen på tvers gjennom noe av det vakreste og villeste vinterlandskapet du finner i Norge.

Etter en vindfull natt i telt på Hayesbreen, våkner vi til et vakkert skue over spisse nunataker.

VIL DU INN I ISEN?

Du kan utforske en vidunderlig frossen verden på tur inni isgrotten i Longyearbreen. Se visitsvalbard.no.

BLIR TUREN FOR KORT?

Svalbard på langs er en tøff skiekspedisjon som går over 30 dager med telt som bolig og ski som fremkomstmiddel.


SVALBARD PÅ TVERS

Distanse: 45 kilometer

Stigning: 800 høydemeter

Varighet: 4 dager

Vanskelighetsgrad: Ekstra krevende. Umerket over bre.

Overnatting: Telt.

Rute: Tempelfjorden–Mohnbukta på Spitsbergen.

Adkomst: Snøskutertransport fra Longyearbyen til start- og sluttsted.

Mer info: Finn turoperatør på nettsiden visitsvalbard.com. Informasjon om regler, våpen og kart over Svalbard får du hos sysselmesteren.no.




Treriksrøysa i Pasvikdalen

– gjennom urskog til ødestuer i grenseland

Vet du hva en treriksrøys er? Det er en varde som markerer punktet der grensene til tre land møtes. I Norge finnes det to slike grenserøyser. Den ene ligger ute på et vann i Indre Troms og markerer punktet der Finland, Sverige og Norge møtes. Den andre ligger på en høyde i den gamle urskogen i Pasvikdalen og markerer grensepunktet mellom Finland, Russland og Norge.

Treriksrøysa og grensen mellom Norge og Russland.

Urskog

Det største gjenværende urskogområdet i Norge ligger i Øvre Pasvik nasjonalpark. Landskapet er flatt med lave åser. Furuskogen er en avgreining av den sibirske taigaen. Taiga er det russiske navnet for det boreale barskogbeltet rundt den nordlige halvkule. Skogbeltet består først og fremst av bartrær som lerk, gran og furu avløst av myrområder. Taigaen er jordas største karbonlager i skog. Skogsområdet har nærhet til den arktiske tundraen og er spesielt artsrikt. Men ikke nå. Nå hviler naturen under et metertykt lag med snø. Fuglene har trukket sørover, og bjørnen sover i vinterhi. Det er helt stille i skogen. Bare våre egne lyder kan høres. Ski mot snø, klær mot flere klær og knirkelyder fra ryggsekkene. Men ellers ingenting.

Vintertur i grenseland

«Velkommen til Russland! Velkommen til Finland!» Idet vi nærmer oss Ellenvannskoia, plinger det inn to meldinger på mobiltelefonen med kun ti minutters mellomrom. Lyden av sivilisasjon og en påminnelse om at vi befinner oss i grenseland. Pasvikdalen ligger som en lang tarm mellom Russland i øst og Finland i vest. Vi har kjørt sørøstover i noen timer fra Kirkenes, gjennom glissen furuskog på smale, snødekte veier preget av telehiv. En gruppe hvitkledde unge grensesoldater varmet seg rundt et bål i veikanten og vinket da vi passerte, men ellers var vi helt alene på veien. Øvre Pasvik nasjonalpark ble opprettet i 1970 og utvidet i 2003. I verneforskriften står det at området skal brukes til reindrift, naturopplevelse og utøvelse av tradisjonelt og enkelt friluftsliv. Vi følger et snøskuterspor innover i skogen. Klokken er litt over fire på ettermiddagen, men tidlig i mars er det allerede begynt å mørkne. Dagens siste solstråler farger himmelen rød. Vinterkulden biter i kinnene, og både hår og øyevipper er pyntet med hvite iskrystaller.

Ellenkoia er en av de sjarmerende ødestuene i Pasvik.

Ellenkoia

Ellenkoia (123 moh.) er en værbitt liten trehytte i grått rundtømmer. Håndtaket på døra er laget av en krokete bjørkegrein, og på ytterveggen henger et flott reinsdyrgevir. Den første koia her ble satt opp så tidlig som i 1909. Skogforvaltningen trengte husvære til skog- og grensevoktere. På 1950-tallet ble det bygget en ny hytte, denne gangen under ledelse av reindriftsfolket. Hytta fungerte som oppholdssted for reingjetere, tømmerhoggere, jegere og fiskere. I tillegg var den hvileplass for folk på grensehandel mellom Vaggatem i Pasvikdalen og Enare i Finland.

Ødestuene i Pasvik

Det er tidlig morgen, og jeg nyter roen som hviler over skogen. Jeg sitter godt innpakket i soveposen og ser ut gjennom et smårutet vindu som vender mot Ellenvatnet (121 moh.). De første solstrålene kaster lange skygger over snøen på vannet. Ødestuene er et nett av åpne koier i Pasvik. Hyttene har vedovn og er enkelt innredet. Noen eies og driftes av nasjonalparkstyret ved Statens naturoppsyn, andre av reindriftssamer eller av Finnmarkseiendommen (Fefo). I dag skal vi gå en kort skitur over Ellenvatnet og videre til Grenseparvasshytta, som ligger tett inntil finskegrensen. En kopp kokekaffe smaker godt før vi kler på oss mange lag med ull og smører skiene for en ny tur ut i ødemarka. Helt øde er det ikke. Vi treffer en reingjeter på snøskuter på Ellenvatnet. Han har med seg høy som han mater reinen med. Akkurat nå er han i ferd med å flytte reinflokken østover. Siidaen hans har omtrent 3000 rein, og han forteller at de har lov til å krysse grensen over til Russland et par–tre ganger årlig. En siida er tradisjonelt en eller flere samiske familier som driver reindrift med én samlet reinflokk.

Bjørnen sover i sitt lune hi

Vi følger snøskutersporene, for den lette sukkersnøen bærer ikke særlig godt. Under snøen finnes det bjørnehi, som ofte er gravd ut under forlatte maurtuer. Pasvikdalen har Norges tetteste bjørnebestand med mellom 35 og 50 bjørner. I hele Norge har vi under 200 brunbjørner totalt. Det er ikke særlig mange sammenlignet med våre naboland. I Sverige er det nesten 3000 bjørner og i Finland omtrent 2000. Norge var opprinnelig det store bjørnelandet i Norden, men i 1845 vedtok Stortinget å utrydde alle store rovdyr. Staten oppmuntret til storstilt jakt, og på begynnelsen av 1900-tallet var den norske bjørnestammen nesten fullstendig utryddet. I Sverige ble bjørnen totalfredet i 1907, mens det samme ikke skjedde før i 1973 her til lands. I dag er brunbjørnen klassifisert som sterkt truet på den norske rødlista for arter. Akkurat nå ligger bjørnene i vintersøvn i hiet og tærer på fettet de la seg opp før vinterdvalen. Under vintersøvnen senkes pulsen og forbrenningen reduseres. Bjørnen våkner gjerne i løpet av vinteren og beveger seg litt før den legger seg for å sove videre. Det er en spennende tanke at det kan være nyfødte bjørnunger i hi like under oss som bare venter på sol og vårvarme før de skal ut og bli kjent med skogen i Pasvikdalen.

[image: image]

Pasvikdalen har Norges tetteste bjørnebestand. Denne brunbjørnen bor i Polar Park i Bardu.

Aurora borealis

Den lille Grenseparvasshytta (122 moh.) ligger mellom høyreiste gamle furutrær. Vi setter fra oss ryggsekkene og går opp til reingjerdet som følger grensen mellom Norge og Finland. Haren har laget spor i snøen og gnagd på kvister og skudd. Vi ser spor etter en enslig elg som har vandret over et åpent myrdrag. Tilbake ved hytta samler vi nedfallskvist og fyrer opp et varmende bål ute i snøen. En svak kveldsbris suser gjennom furukronene høyt over oss. Ellers er det helt stille i skogen. Det mørkner, og dagslyset svinner hen mens stadig flere stjerner fyller himmelen. De glitrer om kapp med snøkrystallene på bakken. Ilden fra bålet blafrer og lyser opp ansiktene våre. Snart blir det for kaldt til å sitte i ro. Temperaturen synker så snart solen går ned. Da skjer det plutselig noe på nattehimmelen. En lys hildring eller bevegelse. Vi går ut på Grenseparvatnet (119 moh.) og ser nordlyset flamme opp og danse over himmelen i grønne, langstrakte tunger. En varm rødfarge ligger som en strek under den buktende, lyse grønnfargen. Det latinske navnet på nordlys er aurora borealis, som betyr morgenrøden i nord. Navnet kommer av den romerske gudinnen for morgenrøden, Aurora. Vi blir stumme av ærefrykt over dette naturens magiske vidunder som plutselig kommer og like brått forsvinner. Mørket legger seg igjen over tretoppene i skogen.

Treriksrøysa på grensen mellom Norge, Finland og Russland

I dag går turen til Treriksrøysa, der grensene mellom Norge, Finland og Russland møtes. Terrenget er flatt og lettgått. Det går revespor på kryss og tvers inni skogen. En flott tiur flyr opp like ved Ødevatnet (90 moh.). Grensen mellom Norge og Russland ble gått opp i 1826. Den gangen ble grensen markert med grenserøyser, og grenselinja gikk tvers gjennom røysene. I dag er grensen markert med parvise grensestolper som står fire meter fra hverandre i en bred grensegate. Hvert stolpepar har et nummer, og selve grensen går midt mellom stolpene. De gule stolpene står i Norge, mens de grønne og røde stolpene står på russisk jord. Den porøse snøen tvinger oss til å gå inni selve grensegaten, der det er et skuterspor. Nå gjelder det å holde skiene godt inne på norsk side av grensen. Vi treffer ingen grensevakter, men regner med at vi er observert. Grensekommissariatet har satt opp et stort informasjonsskilt på flere språk ved siden av Treriksrøysa. Det er strengt forbudt å gå rundt røysa, for da krysser du den russiske grensen. Overtredelse av reglene straffes med bøter. Før vi forlater Treriksrøysa, skriver vi navnene våre inn i protokollen som ligger i postkassa på norsk side av grensen. Vi lurer litt på hvilket klokkeslett vi skal skrive, da klokka er 15 i Norge, 16 i Finland og 17 i Russland! Dette er visstnok det eneste stedet i verden at tre forskjellige tidssoner møtes i et landfast punkt.


TRERIKSRØYSA I PASVIKDALEN

Distanse: 60 kilometer

Stigning: 300 høydemeter

Varighet: 3–4 dager

Vanskelighetsgrad: Middels. Lettgått, men umerket.

Overnatting: Ellenkoia (123 moh.), Grenseparvasshytta (122 moh.).

Strekninger: Vaggatem–Ellenkoia 14 km. Ellenkoia–Grenseparvasshytta 6 km. Grenseparvasshytta–Treriksrøysa–Ellenkoia 26 km. Ellenkoia–Vaggatem 14 km.

Adkomst: Bil eller buss til Vaggatem i Pasvikdalen.

Mer info: Det er ikke proviant eller gass i koiene, som står åpne for friluftsfolk. Ta med sovepose, liggeunderlag, mat og stormkjøkken/primus. Mer om utleiehytter hos Finnmarkseiendommen, fefo.no.
Kart: Øvre Pasvik 1 : 50 000.

